11/02/2010 | Administración LocalMunicipal
Arzúa
Regulamento especial de concesión de honras e distincións do concello de Arzúa

A N U N C I O Quedando elevado a definitivo o acordo provisional adoptado polo Pleno deste Concello na sesión celebrada o día 30 de outubro de 2009: (publicado no Boletín da Provincia nº 244 de 16 de novembro de 2009) relativo ao establecemento do Regulamento especial para a concesión de honras e distincios outorgadas polo Concello de Arzúa, toda vez que durante o periodo de exposición pública do expediente que contén dito acordo non foi presentada reclamación ningunha; De conformidade co disposto no artigo 71 nº 2 da Lei 7/1985 de 2 de abril, Reguladora das Bases de Réxime Local, publícase agora o citado acordo plenario, así como o texto íntegro do referido regulamento. E iso no seguinte sentido: Primeiro.- Aprobar inicialmente o Regulamento especial para a concesión de honras e distincións outorgadas polo Concello de Arzúa, nos termos que foi redactado como consecuencia das tres enmendas introducidas pola Comisión informativa para Asuntos do Pleno, que figuran descritas no ditame emitido por dita comisión; de cuxas enmendas douse lectura. Segundo.- Expoñer ao público o expediente no taboleiro de editos da Casa do Concello e no Boletín Oficial da Provincia, durante o prazo de trinta días hábiles, dentro dos cales os interesados poderán presentar reclamacións e suxerencias. Terceiro.- Que, para o suposto de que non se presenten reclamacións contra dito regulamento, durante ese período de información pública, considerarase elevado a definitivo o acordo de aprobación inicial. Cuarto.- Para o anterior suposto (de aprobación tácita) publicarase integramente -o texto do referido regulamento así como este acordo de aprobación- no Boletín Oficial da Provincia, e no Taboleiro de Editos da Casa do Concello. Sen que poida entrar en vigor o regulamento ata que fora publicado en dito Boletín, e transcorra tamén o prazo de quince días hábiles a que se refire o artigo 70 nº 2, en relación con artigo 65 nº 2 da Lei 7/1985 de 2 de abril; e comezará a aplicarse a partir do día seguinte, permanecendo en vigor ata a súa modificación ou derogación expresa. O artigo 191 do Regulamento de Organización, Funcionamento e Réxime Xurídico das Entidades Locais aprobado por Real Decreto 2568/1986 de 28 de novembro, dispón que os requisitos e trámites necesarios para a concesión dos honras e distincións –a que se refiren os artigos 190 e 189- determinaranse nun Regulamento especial. En consecuencia toda a materia de honras e distincións outorgables polas entidades locais será regulada a través dun Regulamento especial, non sendo, pois, posible integrar esta materia noutros regulamentos xenéricos. O presente regulamento ten por obxecto establecer e regular o procedemento para a creación de medallas e condecoracións, coa finalidade de premiar especiais merecementos, beneficios sinalados ou servizos extraordinarios prestados ao Concello de Arzúa e, especialmente, para a adopción e recoñecemento dos “fillos predilectos” e dos “fillos adoptivos” do Concello de Arzúa, atendidos os méritos, cualidades e circunstancias singulares que nos galardoados concurran. Todas as distincións ás que fai referencia este regulamento teñen carácter exclusivamente honorífico, sen que, polo tanto, outorguen ningún dereito administrativo nin de carácter económico. Ningún distintivo honorífico nin nomeamento poderá ser outorgado a persoas que desenvolvan altos cargos na Administración e respecto dos cales se atope a corporación en relación de influencia política ou administrativa, función ou servizo, en tanto subsistan estes motivos. O Concello de Arzúa institúe o título de “fillo predilecto do Concello de Arzúa”, coa finalidade de premiar a aquelas persoas naturais do Concello que prestasen servizos extraordinarios relevantes para os intereses xerais do municipio que as fagan merecentes do agradecemento e da gratitude dos cidadáns. Asemade, institúe a honra de “fillo adoptivo do Concello de Arzúa” para agasallar os mesmos méritos e cualidades, cando concurran en persoas que non sexan naturais do Concello Arzúa. Calquera destes dous títulos sólo poderán concederse cando a “medalla de oro” non se considere suficiente distinción para os merecimentos que concurren na persoa galardonada. Institúese a condición de “membro honorario do Concello de Arzúa”, coa finalidade de premiar a aquelas persoas merecentes dun público recoñecemento, por seren posuidoras de evidentes méritos e cualidades persoais, especialmente profesionais ou empresariais, ou polo desenvolvemento de postos salientables nas administracións públicas en calquera ámbito territorial. Estes membros honorarios do Concello poderán prestar servizos de xeito altruísta e desinteresado ao Concello de Arzúa nos seus respectivos campos profesionais, e especialmente asesorar á Alcaldía naqueles asuntos que lles sexan consultados e postos de manifesto. Institúese a distinción “medalla de ouro do Concello de Arzúa”, coa finalidade de premiar a aquelas persoas ou entidades que -polos seus propios méritos- acadasen un prestixio social excepcional no eido no que desenvolven as súas actividades, e que polo especial vencellamento co Concello de Arzúa contribúan a mellorar a súa imaxe e a divulgar o seu coñecemento. O procedemento para a concesión de calquera dos títulos e honras regulados nos artigos anteriores poderá ser promovido: polos membros da corporación, por asociacións ou por entidades do municipio, que dirixirán a correspondente iniciativa ao alcalde, acompañada dos méritos do candidato. O alcalde someterá a cuestión a informe da Comisión informativa correspondente, que emitrá un ditame baseado no valor certo dos méritos suficientemente xustificados; en cuxo ditame proporase ao Pleno do Concello a concesión ou denegación do honor ou distinción. Para o recoñecemento de “fillo predilecto do Concello de Arzúa” e de “fillo adoptivo do Concello de Arzúa”, requerirase o voto favorable co quórum das súas terceiras partes do número de feito e, en todo caso, da maioría absoluta legal dos membros da corporación. Para a concesión do recoñecemento de “membro honorario do Concello de Arzúa” e para o outorgamento da “medalla de ouro do Concello de Arzúa”, requirirase o voto da maioría absoluta legal dos membros da corporación. A votación será secreta e mediante a utilización de papeletas, nas que se consegue soamente as palabras “a favor”, “en contra” ou “abstención”, segundo a vontade de cada membro da Corporación Local. O recoñecemento de “fillo predilecto ou adoptivo do Concello de Arzúa” será efectuado nun acto público convocado para tal efecto, e celebrarase no lugar que se estime idóneo, para os efectos de permitir a asistencia dos cidadáns e coa debida cerimoniedade que require dito acto. O recoñecemento de ”membro honorario” ou o outorgamento da “medalla de ouro”, efectuarase en acto solmene, que se celebrará no Salón de Sesións da Casa do Concello ao que asistirá a Corporación en Pleno. O nomeamento de “fillo predilecto” e de “fillo adoptivo” estenderanse nun pergameo no que constarán o título da distinción, o nome e os apelidos do designado, as razóns en que se basea a súa concesión e a data de recoñecemento pola corporación, debendo ir asinado polo alcalde e polo secretario da corporación. A designación de “membro honorario do Concello de Arzúa” será acreditada por medio da expedición dunha certificación estendida polo secretario da corporación, co visto e prace do señor alcalde, comprensiva do acordo plenario de dito recoñecemento. A medalla de ouro levará polo anverso o escudo oficial do Concello de Arzúa, e pola reverso o título, nome e apelidos do premiado e a data de concesión da distinción. O seu custo será sufragado polo Concello. Os fillos predilectos, os fillos adoptivos, os membros honorarios do Concello e as persoas galardoadas coa Medalla de Ouro, gozarán de representación persoal por dereito propio, e nos actos oficiais e nas solemnidades que o Concello celebre, -aos que serán expresamente invitados-, colocaranse nun lugar inmediato ao da Corporación Municipal. Ningunha Corporación poderá outorgar, durante o período do seu mandato, mais dun galardón nas categorías de fillo predilecto e de fillo adoptivo, nin mais de outro nas categorías de membros honorarios do Concello e de beneficiario da medalla de ouro do concello. Pola Secretaría do Concello levarase un rexistro de condecoracións e distincións honoríficas outorgadas pola Corporación, o cal se nomeará Libro de Ouro do Municipio, e comporase de catro seccións numeradas, cuxos títulos serán os correspondentes as distincións que se determinan no Regulamento. A condición de fillo predilecto ou adoptivo de Arzúa pode ser revocado cando a conducta pública do titular sexa manifestamente contraria ao Concello de Arzúa, aos principios proclamados na Constitución Española e no Estatuto de Autonomía para Galicia, ou atente gravemente á dignidade dos seus interes básicos. A revocación dos títulos requerirá a incoación dun expediente, coa mesma tramitación que para a súa concesión. As honras e distincións previstas neste regulamento poderán ser concedidas a persoas falecidas. Nese caso, a entrega efectuarase ao familiar máis cercano do agasallado, a xuízo da Alcaldía. Unha vez aprobado definitivamente polo Pleno, este regulamento publicarase integramente no Boletín Oficial da Provincia; entrando en vigor unha vez transcurra o prazo de quince días hábiles a que se refire o artigo 70 nº 2 en relación co artigo 65 nº 2 da Lei 7/1985 de 2 de abril, Reguladora das Bases do Réxime Local; comenzando a aplicarse a partir do día seguinte, e permanecendo en vigor ata a súa modificación ou derogación expresa. En Arzúa, a 25 de xaneiro de 2010 O alcalde Asdo.: Xaquín García Couso